שני גברים וחצי

שני גברים וחצי (באנגלית: Two and a Half Men) היא קומדיית מצבים אמריקאית ששודרה לראשונה ברשת CBS ב-22 בספטמבר 2003 והסתיימה ב-19 בפברואר 2015 אחרי 12 עונות. עלילת הסדרה מתמקדת בצ'ארלי הרפר (צ'ארלי שין), רווק בודד שמנהל אורח חיים נהנתני הנקטע כאשר אחיו אלן (ג'ון קראייר) מתגרש ועובר לגור עמו יחד עם בנו ג'ייק (אנגוס ט. ג'ונס).

הסדרה הופקה במשך שמונה עונות, אולם במהלך 2011 החליטה רשת CBS לסיים את הפקת העונה השמינית של הסדרה לאחר 16 פרקים בלבד עקב מצבו הבלתי יציב של שין. שין פוטר לבסוף מצוות התוכנית ב-7 במרץ 2011. פרק הבכורה של העונה התשיעית שודר ב-19 בספטמבר 2011, כאשר אשטון קוצ'ר נכנס בתפקיד חדש לסדרה ומגלם את וולדן שמידט, בחור עשיר עם לב שבור שניצל על ידי אלן לאחר ניסיון התאבדות כושל, בעקבות גירושיו. הוא קונה את הבית של צ'ארלי (שנדרס למוות על ידי רכבת לאחר שרוז דחפה אותו אל הפסים) אותו ירש אלן, לאחר שאלן לא עמד בתשלומי המשכנתא הגבוהים, ובפרק השני אלן מבקש ממנו לשהות אצלו בבית למשך מספר ימים, וכך התחילה העונה התשיעית. באוקטובר 2014, עלתה העונה ה-12 של הסדרה, שאושרה כי תהיה העונה האחרונה של הסדרה. ב-19 בפברואר 2015 שודר הפרק האחרון בסדרה.

עלילה 
צ'ארלי הרפר הוא רווק הולל המצויד במיטב הקלישאות: בית על החוף, מרצדס מפוארת, ונשים כמו גרביים, הוא עובד כמלחין ג'ינגלים לפרסומות ונהנה מהחיים. אחיו אלן הוא נשוי לג'ודית (מרין הינקל) מרובע ולחוץ שמוצא את עצמו יום אחד עומד בפני גירושים ועובר עם הבן שלו ג'ייק (שמעריץ את הדוד שלו) לגור עם אחיו. הסיטואציות הקומיות נובעות מהתנגשות העולמות והערכים של האחים – האח השמרן והמגונן על בנו מול הרווק המשתולל והמשתרלל. בין הדמויות בסדרה: אמם האנוכית והמפלצתית אוולין, ג'ודית, אשתו לשעבר של אלן, מנהלת משק הבית ברטה, ורוז, סטוץ לשעבר של צ'ארלי וכעת שכנה שלו המנסה להשתחל בחזרה לחייו.

דמויות

דמויות ראשיות 
 צ'ארלס "צ'ארלי" פרנסיס הארפר (צ'ארלי שין) (עונות 1–8): אחיו הבכור של אלן, רווק נהנתן, אלכוהוליסט, אשר יוצר ג'ינגלים למחייתו. צ'ארלי הוא דודו של ג'ייק. בדרך כלל משקר ומרמה נשים בשביל להשיג סטוצים ויש מספר בנות שניסו להרוג אותו במהלך הסדרה, אך למרות זאת היו לו מספר מערכות יחסים רציניות. בסיום עונה 8 נסע עם רוז לפריז והתחתן איתה. לאחר שבגד בה היא דחפה אותו אל מסילת הרכבת התחתית בפריז והוא נדרס למוות. בבכורת עונה 9 התקיימה הלווייתו (עקב פיטוריו של השחקן מהסדרה). בפרק הסיום התברר שהוא לא מת כשנדחף אל מסילת הרכבת אלא נלקח על ידי רוז בחזרה לארצות הברית שם היא החזיקה בו כבן ערובה במרתף ביתה, עד שברח.
 אלן ג'רום הארפר (ג'ון קראייר): אחיו הצעיר של צ'ארלי ואביו של ג'ייק. כירופרקטור שהתגרש פעמיים. לא נאהב בדרך כלל על ידי רוב הדמויות כמו צ'ארלי, ברטה וג'ודית. אלן מתקשה למצוא אהבה חדשה אחרי שהתגרש מאשתו ג'ודית ומאשתו השנייה קנדי וחווה הרבה בעיות עם בנו המתבגר ג'ייק. הוא מתארס בסוף הסדרה לחברתו לינדזי. אלן לא מרוויח הרבה כסף מעבודתו (ונאלץ לשלם מזונות לג'ודית) והוא קמצן מאוד, הוא קונה חיקויים של מותגים, נוהג לרוץ לשירותים כשהחשבון מגיע לשולחן או לטעון ש"שכח את הארנק בבית" מה שמאלץ את שאר האנשים לשלם עליו. אלן רווק לאורך רוב הסדרה ולאורך כל העונות יש בדיחות רבות על כך שהוא מאונן באופן אובססיבי.
 ג'ייקוב "ג'ייק" דייוויד הארפר (אנגוס ט. ג'ונס) (עונות 1–10): בנם של אלן וג'ודית, אינו חכם במיוחד המקבל ציונים נמוכים בבית הספר, ומהעונה ה-9 נוהג לעשן הרבה סמים. בתחילת הסדרה נראה כי הוא מעריץ את אורח החיים של צ'ארלי אך לאחר מותו הוא אומר כי הוא רוצה להתחתן ולהביא ילדים לעולם ולא לחיות כמו צ'ארלי שלטענתו היה מאוד בודד ועצוב. בסוף עונה 9 מתגייס לצבא יחד עם חברו אלדרידג', בנה של לינדזי, ומאז הוא לא מופיע הרבה בסדרה. בהתחלה הוא התגייס כמפעיל מזל"טים, משום שזה "מגניב כמו משחקי ווידאו", אך לאחר מספר תאונות עם כלי נשק שלחו אותו לעבוד במטבח והוא הפך בסופו של דבר לטבח של הבסיס שלו. בסיום עונה 10 ג'ייק מוצב בבסיס של צבא ארצות הברית ביפן ומאז מופיע מעט מאוד בסדרה.
 וולדן שמידט (אשטון קוצ'ר) (עונות 9–12): בחור מיליארדר עם לב שבור המופיע בתחילת העונה ה-9 לאחר שאשתו זרקה אותו. וולדן קונה את ביתו של צ'ארלי ומתגורר שם עם אלן, במשך הזמן הם הופכים לחברים טובים ובעונה 12 הם אף מתחתנים כדי שוולדן יוכל לאמץ ילד.
 ברטה (קונצ'טה פרל): עוזרת הבית של צ'ארלי ומאוחר יותר של וולדן. בדרך כלל צינית ומצחיקה המספרת הרבה בדיחות על חשבון הדמויות, בעיקר ג'ייק ואלן.
 אוולין הארפר (הולנד טיילור): אמם היהירה של צ'ארלי ואלן וסבתו של ג'ייק, שמאז ומעולם השאירה לילדיה צלקות בילדותם. עובדת למחייתה כמתווכת בלוס אנג'לס והייתה נשואה 6 פעמים.
 רוז (מלאני לינסקי): שכנתו של צ'ארלי, שלאחר רומן קצר ביניהם לפני תחילת העונה הראשונה, ניתק עימה צ'ארלי את הקשר. עקב כך רוז הפכה ל"מטרידה" והחלה לעקוב אחרי צ'ארלי. רוז מופיעה בכל העונות (בעונות 1–5 בתפקיד קבוע). בסיום עונה 8 היא וצ'ארלי נוסעים לפריז, במרווח בין עונה 8 ל-9 נישאו צ'ארלי ורוז בפריז, ולאחר שצ'ארלי בגד בה 3 ימים לאחר החתונה, היא דחפה אותו למסילת רכבת תחתית והוא נדרס למוות. רוז ממשיכה לעקוב אחרי קרוביו של צ'ארלי גם לאחר מותו. יצאה עם וולדן בעונה 10 בפרקים האחרונים של עונה 12 התברר שהיא לא הרגה את צ׳ארלי ולמעשה כלאה אותו במרתף העינוים שלה במשך 4 שנים .
 ג'ני הארפר (אמבר טמבלין) (עונות 11–12): הבת של צ'ארלי, לסבית. כמו אביה, את עיקר זמנה היא משקיעה בשתייה ורדיפת נשים.
 ג'ודית מלניק (מרין הינקל): אשתו לשעבר של אלן ואמו של ג'ייק שזורקת את אלן מהבית בפרק הראשון.

דמויות משנה 
 ד"ר הרברט "הרב" מלניק (ריאן סטיילס) - בעלה השני של ג'ודית. רופא ילדים מגושם. אב לבתה של ג'ודית ואביו החורג של ג'ייק. אספן כפייתי של דגמי רכבות. הרב תמיד אומר מתוך תמימות דברים עם קונוטציה מינית ברורה מבלי שהוא מבין את המשמעות הכפולה של דבריו או למה כולם צוחקים (השתתף בסדרה מהעונה השנייה עד העונה השנים עשר).
 מיה (עמנואלה ואגוייר) - מורה לבלט ואז זמרת. ארוסתו לשעבר של צ'ארלי, היא עמדה להינשא לו בסוף העונה השלישית אך הם רבו והחתונה בוטלה מכיוון שרצתה שאלן יעזוב את הבית וצ'ארלי לא הסכים לזרוק את אחיו לרחוב (השתתפה בעונות 3, 5 ו-7).
 קנדי (אפריל באולבי) - בת 22, חברתו של צ'ארלי, לאחר מכן חברתו ואשתו של אלן בסוף העונה השלישית, ובתחילת העונה הרביעית אלן והיא התגרשו לאחר ארבעה חודשים שנישאו וזכו בחצי מיליון דולר בוגאס והיא נהפכה לאשתו לשעבר וחברתה הטובה ביותר של ג'ודית (השתתפה בעונות 3–4).
 ד"ר לינדה פרימן (ג'יין לינץ') - הפסיכיאטרית של ג'ייק, צ'ארלי, אלן וולדן (השתתפה בעונה הראשונה ומהעונה השלישית ואילך).
 גורדון (ג'יי.די וולש) - שליח פיצות וחבר טוב של צ'ארלי ואלן, לתקופה מסוימת יצא עם רוז, שהלבישה אותו כמו צ'ארלי והכריחה אותו להתנהג כמוהו (השתתף בעונות 1–3 ומהעונה השישית ואילך).
 מיירה מלניק (ג'ודי גריר) - אחותו של הרב ומושא האהבה של צ'ארלי בעונה 4; בעונה 9 השחקנית חוזרת בתור ברידג'ט שמידט, גרושתו של וולדן וממשיכה בעונה 10. בנוסף היא הופכת לנבלית הראשית של העונה התשיעית.
 טדי ליאופולד (רוברט וגנר) - אומן הונאה, בעלה החמישי של אוולין ואביה כביכול של קורטני, מת מדום לב זמן קצר לאחר שנישא לאוולין. שמו האמיתי הוא נייתן קרנק (השתתף בעונות 3–5).
 קורטני ליאופולד (ג'ני מקארתי) - אומנת הונאה ובת כביכול של טדי, שמפתה את צ'ארלי לקנות לה פרארי והופכת לחברתו למרות האזהרה של אביה כביכול טדי. הנבלית הראשית של העונה החמישית. שמה האמיתי הוא סילביה פישמן (השתתפה בעונות 5, 8 ו-9).
 מליסה (קלי סטייבלס) - פקידת הקבלה של אלן, אשר יצאה עם צ'ארלי במשך תקופה קצרה לפני שהחלה לצאת לסירוגין עם אלן, במהלך הופעתה בסדרה, צ'ארלי וברטה מתבדחים רבות על קומתה הנמוכה (השתתפה מהעונה השישית ואילך).
 צ'לסי כריסטין מליני (ג'ניפר טיילור) - חברתו של צ'ארלי במשך רוב העונה השישית, אשר עוברת לביתו בסוף העונה. בעונה השביעית היא הופכת לארוסתו של צ'ארלי אך נפרדת ממנו לטובת עורך דינו של אלן, הוריה מרתה וטום, הם פעילי KKK גזענים והומופוביים, עד שאביה עוזב את אימה לטובת גבר בשם אדוארד בויטון איתו הייתה לו מערכת יחסים כששירתו בחיל הים ביחד (עונות 6–7).
 לינדזי מק'אלרוי (קורטני תורן סמית) - חברתו של אלן ואימו של החבר הכי טוב של ג'ייק, אלדרידג', כיכבה בסרט פורנו-רך בעברה ואלן, צ'ארלי וולדן צופים בסרט מספר פעמים לאורך הסדרה (עונה 7 ואילך).
 אלדרידג' מק'אלרוי (גרהאם פטריק מרטין) - חברו הטוב של ג'ייק מהתיכון, מתופף לא אינטליגנטי שאוהב להשתכר ולעשן סמים, מתגייס איתו לצבא בסיום עונה 9 ומאז לא מופיע יותר בסדרה (עונות 7–9).
 זואי הייד טוטנאם פירס (סופי וינקלמן) - חברה של וולדן מהפרק העשירי של העונה התשיעית ועד הפרק הראשון של העונה העשירית כשהיא נפרדת ממנו לאחר שהוא הציע לה נישואים ביום ההולדת שלה. היא לא מחבבת במיוחד את אלן וחושבת שהוא מנצל את וולדן. עורכת דין בריטית שיש לה ילדה בשם אווה מנישואים קודמים. אווה בת החמש אהבה מאוד את וולדן בתקופה בה וולדן וזואי יצאו .
 טמי (ג'יימי פרסלי) - חברתו בת ה-36 של ג'ייק בעונה 10, אחרי מיסי, עד שנפרדת ממנו שמגלה שהוא בגד בה בשביל ביתה בת ה-18 אשלי אשר מופיעה בפרק השני שאימה מופיעה (עונה 10).
 אשלי (אמילי אוסמנט) - הבת של טמי שאיתה ג'ייק בוגד באמא שלה בסופו של דבר מתחתנת עם החבר הקודם שלה (מוכר המכוניות).

רייטינג
הטבלה שלהלן מציגה את מדרוג הצפייה של שני גברים וחצי בארצות הברית. טור ה"דירוג" מציין את דירוגה של שני גברים וחצי ביחס לסדרות אחרות ששודרו באותה עונת-שידורים, בשעות צפיית השיא. שיטת הדירוג בארצות הברית דומה לזו שבישראל, ומסתמכת אף היא על מדד נילסן. טור ה"צופים" מתאר את כמות הצופים הממוצעת בעת השידור הראשון של כל פרק. "תחילת העונה" מתייחס לתאריך שידור פרק הפתיחה של העונה, "וסיום העונה" מתייחס לתאריך השידור של הפרק האחרון.

קישורים חיצוניים

 

 
 

זוכי אמי בפריים טיים: תוכניות: צילום
סדרות טלוויזיה אמריקאיות שעלו לשידור בשנות ה-2000
קומדיות מצבים אמריקאיות
תוכניות טלוויזיה שמתרחשות בלוס אנג'לס
סדרות טלוויזיה על משפחות